text: I livsfare efter arbejdsulykke
  16 september 2010 kl. 19.10
  En polsk håndværker er i livsfare efter en arbejdsulykke på en virksomhed i Hedensted.
  En 45-årig polsk håndværker blev torsdag hårdt kvæstet ved en ulykke, der skete, da han var i færd med at reparere taget på en virksomhed på Plutovej i Hedensted ved Vejle.
  Manden faldt gennem taget og styrtede syv meter ned.
  Han er blevet indlagt på Århus Kommunehospital med livstruende kvæstelser, oplyser vagtchef Henrik Dam, Sydøstjyllands Politi.
  Politiet kender endnu ikke de nærmere omstændigheder ved ulykken, men såvel politiet som Arbejdstilsynet er i gang med at undersøge, hvad der skete.
  